後巫山高一首
作者：范成大
朝代：宋

paragraphs: 凝真宮前十二峰，兩峰娟妙翠插空。
餘峰競秀尚多有，白壁蒼崖無數重。
秋江潄石半山腹，倚天削鐵荒行蹤。
造化鍾奇矗瑶巘，真靈擇勝深珠宮。
朝雲未罷暮雲起，陰晴竟日長冥濛。
瑶姬作意送歸客，一夜收潦仍回風。
仰看館御飛檝過，回首已在虛無中。
惟餘烏鴉作使者，迎船送船西復東。